Andrés Indriðason dagskrárgerðarmaður náði í gær þeim áfanga að hafa unnið fyrir Sjónvarpið og Ríkisútvarpið í hálfa öld , eða frá því um ári áður en Sjónvarpið tók til starfa . Haldið var upp á starfsafmælið í Útvarpshúsinu í gær . Sagt er frá þessu á vef RÚV : Andrés var meðal þeirra sem svöruðu auglýsingum Sjónvarpsins sumarið 1965 þegar óskað var eftir starfsfólki . „ Ég talaði við framkvæmdastjórann , Pétur Guðfinnsson , sem var eini starfsmaðurinn sem hafði verið ráðinn . Ég spurði hann hvernig starfið væri og hann sagðist ekki vera með það á hreinu , en þetta væri eitthvað í sambandi við upptökur . ” Danir kenndu Íslendingum til verka í TV-byen Skömmu eftir ráðningu var Andrés sendur á þriggja mánaða námskeið í Árósum . „ Þetta var skólinn . Hann var mjög hollur og góður . Þarna var kennt frá morgni til kvölds . ” Andrés kom heim til Íslands yfir jólin en fór fljótt aftur út eftir áramót , til Gladsaxe sem var stundum uppnefnd TV-byen . Þar var stærsta stúdíóið tekið frá . „ Með því fylgdu allir bestu tæknistjórar danska sjónvarpsins . Þeir áttu að kenna íslenskum tæknimönnum vinnubrögðin . Þeir komu síðan , heill farmur , ég held þeir hafi verið alveg 20 , og fóru inn í stúdíóið og lærðu til verka . ” Þarna var mönnum kennt hvernig ætti að fást við myndatöku , hljóðupptökur og annað sem sneri að sjónvarpsvinnslu . Andrés fór þó í að búa til sjónvarpsþætti og tók meðal annars viðtöl við einstaklinga úr Íslendingafélaginu , sem hann þekkti suma hverja fyrir . „ Þetta var mjög fínn tími . Þarna lærðu þessir tæknimenn réttu handtökin og áttuðu sig á því hvers eðlis vinnan yrði . ” Gleymdu að gera ráð fyrir leikmyndadeild Sjónvarpið var mikil nýjung á Íslandi . „ Þetta var algjörlega óplægður akur að vinna fyrir sjónvarp , eins og kvikmyndagerð . En þetta heppnaðist mjög vel . Það verður að hrósa frændum okkar á Norðurlöndum fyrir það hversu vel þeir hjálpuðu okkur , ” segir Andrés og bætir við . „ Síðan sendu bæði norska og sænska sjónvarpið upptökubíla . Fyrsta árið var gamall upptökubíll frá norska sjónvarpinu í raun og veru myndstjórn . Myndstjórn var ekki komin upp fyrir stúdíóið . Þó hugað hafi verið að mörgu og áhersla lögð á góðan undirbúning uppgötvuðu menn eitt þegar átti að fara að taka upp sjónvarpsefni á Íslandi . „ Það vantaði leikmyndadeild , ráðamenn höfðu ekki séð það fyrir að það þyrfti leikmyndir . ” Félagi Andrésar úr Herranótt MR , Björn T. Björnsson , var fenginn um skeið til að vinna að leikmyndum og varð úr að hann ílengdist . Tveir dagskrárgerðarmenn Í upphafi voru aðeins tveir dagskrárgerðarmenn hjá Sjónvarpinu , Andrés og Tage Ammendrup . Síðar bættist Egill Eðvarsson í hópinn og svo hver á fætur öðrum . Andrés var rétt skriðinn yfir tvítugt þegar hann tók til starfa hjá Sjónvarpinu . Hann hafði þá verið eitt ár blaðamaður á Morgunblaðinu og hafði unnið þætti fyrir útvarp . Hálfri öld síðar er hann enn að og hyggst halda áfram . „ Skarphéðinn [ Guðmundsson , dagskrárstjóri sjónvarps ] sagði að ég fengi tertu næst á 60 ára afmælinu . ” sagði Andrés að lokum og hló .